Malema, EFF kry bloedneus oor grondgrypeJulius Malema Foto: Werner Beukes/SAPA Die sakeregtewaghond AfriSake en die burgerregte-organisasie AfriForum het die EFF en die partyleier Julius Malema se tersydestellingsaansoek in die hoë hof in verband met ŉ saak oor grondgrype teengestaan. Dít volg nadat die organisasies in Maart verlede jaar ’n hofbevel bekom het ter bekragtiging van ’n finale interdik teen die EFF en Malema om hulle te verbied om die publiek aan te hits om grond te gryp. Die sakeregtewaghond het op 6 Desember verlede jaar ’n soortgelyke bevel teen die organisasie Black First Land First (BLF) bekom. Waarnemende regter Nathan het die EFF en Malema se tersydestellingsaansoek van die hand gewys. Die organisasies het ook ’n kostebevel teen Malema en die EFF verkry wat die koste van twee advokate insluit. Tarien Cooks, AfriForum se bestuurder van steundienste, het gesê AfriSake en AfriForum sal nie huiwer om in die toekoms teen Julius Malema en die lede van die EFF op te tree indien hulle mense weer aanhits om grond te gryp nie. Volgens Cooks het nie die EFF of Malema se regsverteenwoordigers vir die hofverrigtinge opgedaag nie. “Hierdie uitspraak beteken dat AfriSake nou ’n interdik teen die EFF sowel as die BLF bekom het – en in wese teen die onderskeidelike woordvoerders van hierdie organisasies. Dit verbied dié partye om uitlatings te maak wat mense opsweep om grond onwettig te gryp,” sê Cooks. Armand Greyling, AfriSake se regs- en beleidsanalis, sê die organisasies sal voortgaan om eiendomsreg te beskerm en in te gryp wanneer die Grondwet en die artikels wat privaat eiendomsreg verseker in gedrang kom.